SKRIFTLIG FORESPØRGSEL E-2194/00

af María Sornosa Martínez (PSE) til Kommissionen

(3. juli 2000)

Om: Opførelse af et biografkompleks i Puerto del Grau (Castellón, Spanien)

Man er i øjeblikket i færd med den endelige vedtagelse af en særlig plan fra havnemyndigheden i Castellón, som bl.a. omfatter opførelse af forskellige butiksejendomme i det område, der kaldes Muelle de Costa. Ifølge angivelser fra beboerorganisationer navnlig Asociación Vecinal y Cultural del Grau de Castelló Mediterrània omfatter dette projekt imidlertid også opførelse af en enorm biografbygning, som ikke indgår i planen, og som sammen med andre forretninger vil komme til at dække et areal på 7 200 kvadratmeter og nå en højde på op til 13 meter. Hvis disse bygninger opføres, vil Castellón by få sine få muligheder for åbning ud mod havet kraftigt beskåret med de alvorlige landskabsmæssige konsekvenser, som det også vil føre med sig.

Beboerne har desuden gjort opmærksom på forskellige farer for den offentlige sundhed, som biografbygningens placering kan medføre, navnlig i betragtning af, at der vil komme til at løbe en jernbanelinje få meter fra biografkomplekset, og at der kører tog med farlige stoffer ad denne jernbanelinje.

I punkt 8, litra b, i bilag I til direktiv 97/11/EF(1) (ændring af direktiv 85/337/EØF) anføres søhandelshavne, anløbsbroer til lastning og losning m.v. som områder, der kan omfattes af en undersøgelse af indvirkningen på miljøet. Mener Kommissionen ikke i betragtning af den alvorlige indvirkning på landskabet, som disse arbejder vil få for Castellón by, at der i henhold til ovennævnte direktiv 97/11/EF burde have været gennemført den foreskrevne undersøgelse af indvirkningen på miljøet, navnlig i henhold til artikel 3 (ændret) om de direkte og indirekte virkningen på landskabet?

Kan Kommissionen afgøre, om projektet til opførelse af de omtalte bygninger i Puerto del Grau er i overensstemmelse med fællesskabslovgivningen om transport af farlige stoffer, når man tager den pågældende jernbanelinjes nærhed i betragtning?

Mener Kommissionen i betragtning af, at Den Europæiske Fond for Regionaludvikling støtter projektet til udvidelse af havnen i Castellón med 60 % af de samlede udgifter, at arbejdet opfylder de mål og principper, som de pågældende midler blev søgt til? Kunne Kommissionen i sit svar anføre, hvad det nærmere bestemt var for formål, der indgik i de spanske myndigheders ansøgning om midler fra Den Europæiske Fond for Regionaludvikling?

(1) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(7. september 2000)

Kommissionen har ikke kendskab til de af det ærede medlem nævnte forhold, da den til dato ikke har modtaget nogen klage over manglende overholdelse af EF-direktiver vedrørende det projekt, det ærede medlem henviser til. Kommissionen vil dog i løbet af de kommende dage indhente nærmere oplysninger hos de spanske myndigheder for at sikre sig, at de relevante EF-direktiver bliver overholdt.

Med hensyn til spørgsmålet om EF's lovgivning om jernbanebefordring af farligt gods indeholder Rådets direktiv 96/49/EF af 23. juli 1996 om tilnærmelse af medlemsstaternes lovgivning om jernbanebefordring af farligt gods(1) bestemmelser om klassificering, emballering og etikettering af farlige stoffer samt bestemmelser om de jernbanevogne, der skal anvendes til denne type transport. Dette direktiv gør det muligt at opretholde et højt sikkerhedsniveau for jernbanebefordring af farligt gods og vedrører ikke spørgsmålene om indretning af områder, der ligger i nærheden af jernbaner.

Kommissionen bekræfter, at der som led i regionalprogrammet 1994-1999 for Valencia er ydet strukturfondsstøtte til udvidelsen af en kaj i havnen i Castellón. Udgifterne hertil andrager henved 18 mio.. Dette enkeltprojekt er blevet udvalgt af de berørte spanske myndigheder i overensstemmelse med programmets bestemmelser. Kommissionen kender ikke detaljerne i den ansøgning, der blev forelagt for de spanske myndigheder.

(1) EFT L 235 af 17.9.1996.